เอชเอสบีซีลุยอัพเกรดลูกค้าใช้บัตรเครดิต
โพสต์ทูเดย์ &#8212; เอชเอสบีซี คุย 3 เดือนไม่มีลูกค้าผิดนัดชำระบัตร หลังขยับเกณฑ์ฐานรายได้เข้มข้นมากขึ้น
26 ก.ย. 2552

โพสต์ทูเดย์ — เอชเอสบีซี คุย 3 เดือนไม่มีลูกค้าผิดนัดชำระบัตร หลังขยับเกณฑ์ฐานรายได้เข้มข้นมากขึ้น 
นายวิชิต พยุหนาวีชัย ผู้อำนวยการบริหาร ฝ่ายบุคคลธนกิจ ธนาคารเอชเอสบีซี ประเทศไทย เปิดเผยว่า ช่วง 3 เดือนที่ผ่านมา อัตราผิดนัดชำระหนี้บัตรเครดิตมีเพียง 0-0.1% เท่านั้น
ทั้งนี้ เป็นผลจากการปรับเกณฑ์อนุมัติบัตรเครดิตให้เข้มงวดขึ้นตั้งแต่กลางปีที่แล้ว โดยเฉพาะการขยับฐานรายได้ผู้สมัครเป็น 2 หมื่นบาท จากเดิม 1.8 หมื่นบาท การปรับเกณฑ์ดังกล่าวได้ทำให้ฐานบัตรแพลทินัมและบัตรทองมีสัดส่วนเพิ่มเป็น 60% จากเดิมที่มีเพียง 20%
ขณะเดียวกันมีกลยุทธ์ชัดเจนที่จะไม่เร่งขยายฐานบัตรเครดิตในช่วงที่เศรษฐกิจไม่ดี ทำให้ฐานบัตรทรงตัวอยู่ที่ 5 แสนใบ แตกต่างจากหลายปีก่อนที่ตั้งเป้าเพิ่มฐานบัตรปีละ 1.5-2 แสนใบ แม้การไม่เน้นหาลูกค้าใหม่ จะเป็นอุปสรรคต่อการเติบโตของรายได้ แต่ถ้าเน้นโตโดยไม่ดูความเสี่ยงอาจกลายเป็นขาดทุนได้
อย่างไรก็ดี ธนาคารไม่มีเพดานคุมระดับหนี้ที่ไม่ก่อให้เกิดรายได้ (เอ็นพีแอล) เพราะการปล่อยสินเชื่อย่อมต้องมีเอ็นพีแอลบ้าง ถ้าตั้งเพดานหมายความว่าไม่ปล่อยสินเชื่อให้ลูกค้า โดยปัจจุบันยังเน้นจับลูกค้าที่นิยมผ่อนชำระ แต่มีวินัยในการผ่อน เพราะนำมาซึ่งรายได้ดอกเบี้ย ซึ่งธุรกิจบัตรปกติควรมีลูกค้าผ่อนชำระ 70% ของลูกค้าที่ใช้จ่ายจริง 
“แม้เศรษฐกิจไม่ดี กำไรครึ่งแรกออกมาน่าพอใจ ช่วงที่เหลือของปีความมั่นใจเริ่มกลับมา คิดว่าปีนี้จะเป็นปีที่มีกำไรน่าพอใจ” นายวิชิต กล่าว